Biðtími á Læknavaktinni hefur verið lengri að meðaltali í sumar og haust en áður. Stjórnarformaður Læknavaktarinnar segir það svik af hálfu stjórnvalda að koma ekki betur til móts við starfsemina í kórónuveirufaraldrinum.
Erfiðlega hefur gengið að fullmanna vaktir á Læknavaktinni að undanförnu og því hefur biðtími lengst, og mest orðið rúmar þrjár klukkustundir. Gunnlaugur Sigurjónsson, stjórnarformaður Læknavaktarinnar, segir álag vegna kórónuveirufaraldursins hafa haft mikil áhrif á starfsemina. Til að mynda þurfti um tíma að þrefalda mannskapinn sem sinnir vitjunum.
Þetta er erfið vinna. Við þurftum náttúrulega að vera í sóttvarnarbúningum lengi vel og þetta er mikið álag á starfsfólk og það er orðin þreyta í mannskapnum.
Hann segir að á sama tíma hafi verkefni heilsugæslunnar verið aukin.
Fjárframlög inn í rekstur heilsugæslustöðvanna hefur ekki haldið í takt við fjölgun mannfjölda á svæði höfuðborgarsvæðisins, ekki haldið í takt við verðlag og hvað þá heldur launabætur. Þannig að það er raunniðurskurður í rekstri heilsugæslustöðvanna á höfuðborgarsvæðinu.
Gunnlaugur segir vonbrigði að stjórnvöld hafi ekki gert heilsugæslunni kleift að ráða fleira fólk með auknum fjárframlögum vegna álagsins. Þá hafi stjórnvöld gengið fram hjá Læknavaktinni í umbun starfsfólks fyrir framlög í faraldrinum.
Þannig að maður upplifir það sem dálítil svik. Ég held að ég verði að nota svo sterk orð.
Stjórnarformaður Læknavaktarinnar segir það svik af hálfu stjórnvalda að koma ekki betur til móts við starfsemina í kórónuveirufaraldrinum. Biðtími hefur lengst og starfsfólk er mjög þreytt vegna álags.